**ELŐTERJESZTÉS**

Tiszavasvári Város Önkormányzata Képviselő-testületének

2023. szeptember 28-án

tartandó rendes ülésére

Az előterjesztés tárgya: **a 2023. évi téli igazgatási szünet elrendeléséről**

Iktatószám: TPH/3304-6/2023.

Melléklet: -

Az előterjesztés előadója: Szőke Zoltán polgármester

Az előterjesztés témafelelőse: Kiss Réka köztisztviselő

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi Ügyrendi Bizottság | SZMSZ 4. sz. melléklet 1.30. pontja |

Az ülésre meghívni javasolt szervek, személyek:

|  |  |
| --- | --- |
|  |  |

Egyéb megjegyzés: nincs

……………………………………………………………………………………………………………………………………………………………………………………………………

Tiszavasvári, 2023. szeptember 22.

**Kiss Réka**

**témafelelős**

**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

Témafelelős: Kiss Réka

**ELŐTERJESZTÉS**

**- a Képviselő-testülethez -**

**a 2023. évi téli igazgatási szünet elrendeléséről**

**Tisztelt Képviselő-testület!**

2023. június 01. napján kihirdetésre került a Magyar Közlönyben az **igazgatási szünetről szóló 2023. évi XXVI. törvény.** (továbbiakban: törvény). A törvény **1.§ (1) – (2) bekezdései** alapján a Kormány rendeletében nyári, illetve téli igazgatási szünetet rendelhet el, melyet a tárgyévet megelőző év decemberének 15. napjáig ki kell hirdetni.

A törvény 7.§-a (1) bekezdése alapján a helyi önkormányzat képviselő-testülete a kormány rendeletében meghatározott időszakra igazgatási szünetet rendelhet el a Polgármesteri Hivatal tekintetében.

A törvény záró rendelkezései között szabályozza, hogy a 7§. (1) bekezdése szerinti esetben az igazgatási szünet elrendeléséről szóló határozatot a kormány rendelet kihirdetésétől számított 90. napon belül a helyben szokásos módon közzé kell tenni.

## A 2023. évi téli igazgatási szünet elrendeléséről szóló 407/2023. (VIII. 30.) Korm. rendelet értelmében 2023. december 27. napjától 2024. január 01. napjáig tart az igazgatási szünet, mely összesen 3 munkanapot érint.

A törvényhez fűzött indokolás szerint a szabályozás oka, hogy az állami és önkormányzati szerveknél, hivataloknál az igazgatási szünet alatt az ott dolgozók pihenését biztosítsák, miközben a folyamatban lévő ügyeket, eljárásokat a lehető legrövidebb ideig szüneteltessék.

A törvény **3.§ (1) pontja** alapján az igazgatási szünet időtartama alatt – a 4. § (1) és (2) bekezdésében foglalt kivétellel – a kormányzati igazgatási szerv feladatait nem látja el, és az ügyfélfogadás nem működik. Mivel azonban vannak olyan feladatok, ügyek, amelyeknek az elvégzése nem tűr halasztást, a kormányzati igazgatási szervet vezető, irányító, illetve felügyelő miniszter dönthet úgy, hogy egyes szerveknek az igazgatási szünet alatt is működnie kell, ideértve az ügyfélfogadást is.

**A törvény 4.§ (3) bekezdése** kimondja, hogyaz  (1) és (2)  bekezdés szerinti esetben az  érintett kormányzati igazgatási szerv foglalkoztatottjai vonatkozásában a hivatali szervezet vezetője elrendelheti az igazgatási szünet alatti munkavégzést.

A törvény **2.§ (2) bekezdése** értelmében a munkáltatói jogkör gyakorlója – a  (4)  bekezdésben foglalt kivétellel – köteles az  igazgatási szünetre eső valamennyi munkanapra szabadságot kiadni a  foglalkoztatott részére azzal, hogy ha a  foglalkoztatott részére a tárgyévben kiadható szabadság már kiadásra került, a téli igazgatási szünetre a tárgyévet követő évben esedékes szabadságot kell kiadni.

Fentiek alapján javaslom, hogy a képviselő-testület a kormány által meghatározott időtartamra - 2023. december 27. napjától 2024. január 01. napjáig – rendelje el a törvény szerinti igazgatási szünetet.

Kérem a Tisztelt képviselő-testületet, hogy az előterjesztést megtárgyalni és a határozat-tervezetet elfogadni szíveskedjen.

Tiszavasvári, 2023. szeptember 22.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETE**

**……/2023. (IX.28.) Kt. számú**

**határozata**

**a 2023. évi téli igazgatási szünet elrendeléséről**

Tiszavasvári Város Önkormányzata Képviselő-testülete „az igazgatási szünetről szóló 2023. évi XXVI. törvény 7. § (1) bekezdése (a) pontja” alapján az alábbi határozatot hozza:

1. Úgy dönt, hogy a Tiszavasvári Polgármesteri Hivatalban 2023.12.27. – 2024.01.01. közötti időtartamra igazgatási szünetet rendel el.
2. Felkéri a Polgármestert, hogy a döntésről tájékoztassa Tiszavasvári Város Jegyzőjét, valamint gondoskodjon a döntés helyben szokásos módon történő közzétételéről.

**Határidő**: azonnal **Felelős**: Szőke Zoltán polgármester