**ELŐTERJESZTÉS**

**Tiszavasvári Város Önkormányzata**

**Képviselő-testülete**

**2023. szeptember 28-án**

**tartandó rendes ülésére**

Az előterjesztés tárgya:

**A Magyar–Roma-Maxima Tiszavasvári Egyesület Tiszavasvári, Mester u. 40. sz. alatti önkormányzati ingatlan használatára vonatkozó kérelme**

A napirend előterjesztője (előadó): Szőke Zoltán polgármester

Az előterjesztést készítette (témafelelős): Gulyásné Gáll Anita

Az előterjesztés iktatószáma: TPH/12646-1/2023.

Az ülésre meghívni javasolt szervek, személyek: -

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.10. pontja |

Melléklet: -

Tiszavasvári, 2023. szeptember 21.

Gulyásné Gáll Anita

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Gulyásné Gáll Anita

### ELŐTERJESZTÉS

**- a Képviselő-testülethez -**

**A Magyar–Roma-Maxima Tiszavasvári Egyesület Tiszavasvári, Mester u. 40. sz. alatti önkormányzati ingatlan használatára vonatkozó kérelméről**

**Tisztelt Képviselő-testület!**

A Magyar–Roma-Maxima Tiszavasvári Egyesület (székhelye: Tiszavasvári, Mester u. 42.) képviseletében Kóka Anikó kérelmet nyújtott be az Önkormányzat tulajdonában lévő Tiszavasvári, Mester u. 40. sz. alatti üres ingatlan hasznosítására vonatkozóan. Mivel a büdi városrészen nincs olyan közösségi tér, ahol a gyerekek vagy felnőttek bármilyen szabadidős tevékenységet folytathatnának, ezért gondoltak a Mester u. 40. szám alatti üres önkormányzati ingatlan ilyen célra történő hasznosítására.

Kérelmüket az alábbiakkal indokolták:

Az Egyesület 2022-ben a Bethlen Gábor Alapkezelő Zrt-nél kiírt Városi Civil Alap pályázati lehetőségnek köszönhetően pályázatot nyert. Projekt címe: „Nekünk is jár a szabadidő eltöltés”, pályázati azonosító: VCA-KP-1-2022/3-001468.

A pályázat fő célja biztosítani a feltételeket a gyermekek szabadidős tevékenységének hasznos eltöltéséhez. A pályázat keretein belül lehetőségük lenne sporteszközöket (ping-pong asztal, csocsó asztal, foci kapu, kosárlabdapalánk, labdák) kerti játszóeszközöket, számítógépeket, irodai bútorokat stb. vásárolni. Ingatlan hiányában azonban ezeket az eszközöket nem tudják megvenni, ezért fennáll annak a veszélye, hogy az elnyert pályázati összeget vissza kell utalniuk.

Kóka Anikó az önkormányzati ingatlan hasznosítására vonatkozóan az alábbiakról nyilatkozott: gyermekek számára szabadidős tevékenységeket, internetezési, ping-pong, foci, kosárlabdázás, csocsózási lehetőséget szeretnének biztosítani. Továbbá előadásokat tartanának, oktatási, hitéleti tevékenységet folytatnának, adományosztást végeznének, különböző rendezvényeket (mikulás, karácsonyi ünnepség, gyermeknap) bonyolítanának le, művelnék a kertet, családi napokat szerveznének.

Az Egyesület 2023. október 01-től – egyenlőre - 1 éves időtartamra kérné az ingatlant, vállalva a bérleti díj és a rezsiköltség megfizetését, illetve az épület saját költségen történő kifestését. A későbbiekben, amennyiben pályázati forrásból lehetőségük lenne, vállalnák az ingatlan felújítását.

Az Egyesület jelenleg kevés anyagi forrással rendelkezik, ezért egy méltányos áron (bruttó 10.000 Ft/hó-ért) szeretnék az ingatlant bérbe venni. Amennyiben az ingatlant használatba megkapják, úgy egyedi kérelmet tudnak benyújtani további támogatásra.

Tájékoztatom a Képviselő-testületet arról, hogy a Mester u. 40. sz. alatti ingatlan az ingatlan-nyilvántartásban 1525 helyrajzi szám alatt van nyilvántartva, „kivett lakóház, udvar, gazdasági épület” megnevezésű, 620 m2 nagyságú ingatlan, melyen egy 88 m2 nagyságú, 3 szobás, fürdőszoba helyiségekből álló lakóház található, mely jelenleg nincs hasznosítva.

Az ingatlanban villany- és vízszolgáltatás van, a gáz nincs bekötve, a fűtési rendszer nincs kiépítve, vegyes fűtési mód lehetséges, azonban kályha nincs a lakásban.

A lakások és nem lakás célú helyiségek elidegenítéséről, valamint a lakáscélú önkormányzati támogatásról szóló 12/2019.(IV.1.) önkormányzati rendelet (továbbiakban: Lakásrendelet) 2. mellékletében a fenti ingatlan a „szociális bérlakás” kategóriába van sorolva.

A fenti épület nem lakás céljára történő hasznosításának jogszabályi akadálya nincs. Amennyiben a Testület az Egyesület hasznosításába adja az ingatlant, úgy a Lakásrendeletet módosítani szükség, az ingatlant ki kell venni a szociális lakás kategóriából.

A nem lakás célú helyiségek bérleti díját a Képviselő-testület egyedileg állapítja meg, rendeletben nincs leszabályozva.

Javaslom, hogy a fenti ingatlan a Lakásrendelet módosítását követően, 2023. november 01-től kerüljön 1 éves időtartamra bérbeadásra a Magyar – Roma - Maxima Tiszavasvári Egyesület részére.

Kérem a Képviselő-testületet, hogy hozza meg döntését az Egyesület kérelméről.

Tiszavasvári, 2023. szeptember 21.

**Szőke Zoltán**

**polgármester**

**HATÁROZAT TERVEZET**

**Tiszavasvári Város Önkormányzata**

**Képviselő-testülete**

**…/2023. (...) Kt. számú**

**határozata**

**A Magyar–Roma-Maxima Tiszavasvári Egyesület Tiszavasvári, Mester u. 40. sz. alatti önkormányzati ingatlan használatára vonatkozó kérelméről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban hatáskörében eljárva az alábbi határozatot hozza:

1. A Képviselő-testület **hozzájárul** a Tiszavasvári, **Mester u. 40.** szám alatti „kivett lakóház, udvar, gazdasági épület” megnevezésű, 620 m2 nagyságú **ingatlan** - melyen 88 m2 nagyságú, 3 szobás, fürdőszoba helyiségekből álló lakóház és melléképület található – **nem lakás célú helyiséggé történő átminősítéséhez.**

2.1. A Képviselő-testületnek **szándékában áll** az 1. pontban lévő ingatlant **bérbe adni a Magyar–Roma-Maxima Tiszavasvári Egyesület** – továbbiakban: Bérlő (székhelye: Tiszavasvári, Mester u. 42.) részére.

2.2. A bérlet időtartama: **2023. november 01. napjától 2024. október 31.** napjáig szól.

2.3. A bérlemény után havonta fizetendő **bérleti díj: 10.000 + ÁFA.**

2.4. A Bérlő bérleti jogviszony ideje alatt az áram és vízdíjat havonta köteles megfizetni az Önkormányzat részére, az Önkormányzat által kiállított számla alapján.

3.1. A Bérlő az ingatlanon/épületben kizárólag szabadidős, kulturális, sport programokat jogosult szervezni gyermekek részére. Az ingatlan más célra történő hasznosítása felmondási indok.

3.2. A Bérlő az ingatlant nem adhatja albérletbe/alhaszonbérletbe, nem terhelheti meg, az ingatlanon átalakítást, beruházást csak az Önkormányzat előzetes hozzájárulásával végezhet.

4.1 Felkéri a polgármestert, hogy a Testület döntéséről tájékoztassa Magyar–Roma-Maxima Tiszavasvári Egyesületet.

Határidő: azonnal Felelős: Szőke Zoltán polgármester

4.2. Felkéri a jegyzőt, hogy gondoskodjon a lakások és nem lakás célú helyiségek elidegenítéséről, valamint a lakáscélú önkormányzati támogatásról szóló 12/2019.(IV.1.) önkormányzati rendelet 2. mellékletének módosításáról, miszerint az 1. pontban meghatározott ingatlan törlésre kerül a szociális bérlakás kategóriából.

Határidő: 2023. október 31. Felelős: dr. Kórik Zsuzsanna jegyző

5. Felhatalmazza a Polgármestert, hogy a Bérlővel a bérleti szerződést kösse meg.

Határidő: 2023. október 31. Felelős: Szőke Zoltán polgármester